Geslagsdele in vrieskas: Polisie slaan toe op Deen se winkelPeter Frederiksen in sy wapenwinkel. (Foto verskaf deur die Valke) Brig. Billy Jones, woordvoerder van die polisie, het gesê lede van die beslagleggingseenheid was ook betrokke by die klopjag op Peter Frederiksen (63) se Impala Arms-wapenwinkel in die middestad. “Die ondersoek na die saak het begin nadat Frederiksen in hegtenis geneem is op aanklagte van ŉ seksuele aard en die oortreding van die Wet op Nasionale Gesondheid nadat klitorisse by sy huis gevind is.” Volgens Jones is verder ondersoek ingestel na Frederiksen se wapenwinkel. “Dit het aan die lig gekom geen verantwoording kon gedoen word vir nagenoeg 1 600 vuurwapens, wat volgens hul registers op die perseel moes wees nie en nog 75 vuurwapens waarvoor daar nie geldige lisensies was nie.” Jones het gesê die ondersoekspan het op vuurwapens, ammunisie en ploftoestelle, waaronder handgranate, beslag gelê. “Ons voortgesette ondersoek na die aangeleentheid sal ook bepaal of hy betrokke was by ander kriminele aktiwiteite en of enige van die vuurwapens gebruik is om ŉ misdaad te pleeg.” Frederiksen is in September 2015 by sy huis in Langenhovenpark in hegtenis geneem nadat sy vrou ŉ wenk aan die polisie gegee het. Behalwe vir die vroulike geslagsdele in sy vrieskas, is ook beslag gelê op ŉ verskeidenheid toerusting, waaronder tange, skalpels en verdoofmiddels, asook foto’s van vroue se geslagsdele. Frederiksen verskyn weer op 15 Junie in die hof. Lees vorige berigte oor Peter Frederiksen op Maroela Media.